**Tótvázsony Község Önkormányzata Képviselő-testületének**

**2/2019.(III.14.) rendelettel módosított**

### 9/2018.(VII.24.) rendelete egységes szerkezetben

### a pénzbeli és természetben nyújtott szociális ellátásokról,

### valamint a személyes gondoskodást nyújtó gyermekjóléti és szociális ellátásokról

Tótvázsony Község Önkormányzatának Képviselő-testülete az Alaptörvény 32. cikk (1) bekezdés a) pontjában, a szociális igazgatásról és a szociális ellátásokról szóló 1993. évi III. törvény 45. § (1) bekezdésében kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8a. pontjában meghatározott feladatkörében eljárva a következőket rendeli el:

**1. Általános rendelkezések**

1.§ A támogatások iránti kérelmet a Tótvázsony Közös Önkormányzati Hivatalhoz kell benyújtani hivatali időben személyesen, vagy postai úton, melyhez az erre a célra rendszeresített formanyomtatvány is használható.

2.§ A kérelmezőnek nyilatkoznia kell családja jövedelmi viszonyairól, vagyonáról és igazolnia kell azokat. A jövedelemszámításnál irányadó időszakként a szociális igazgatásról és szociális ellátásokról szóló 1993. évi III. törvény 10. § (2)-(5) bekezdésben meghatározottakat kell tekinteni.

3.§ (1) A jogosulatlanul és rosszhiszeműen igénybe vett ellátás megtérítésére való kötelezés esetében engedélyezhető:

a) részletfizetés, ha a kötelezett egyedül élő és havi jövedelme az öregségi nyugdíj mindenkori legkisebb összegének 250 %-át nem haladja meg, vagy családjában az egy főre jutó havi jövedelem az öregségi nyugdíj mindenkori legkisebb összegének 200 %-át nem haladja meg,

b) csökkentés, ha a kötelezett egyedül élő és havi jövedelme az öregségi nyugdíj mindenkori legkisebb összegének 200 %-át nem haladja meg, vagy családjában az egy főre jutó havi jövedelem az öregségi nyugdíj mindenkori legkisebb összegének 150 %-át nem haladja meg,

c) elengedés, ha a kötelezett egyedül élő és havi jövedelme az öregségi nyugdíj mindenkori legkisebb összegének 150 %-át nem haladja meg, vagy családjában az egy főre jutó havi jövedelem az öregségi nyugdíj mindenkori legkisebb összegét nem haladja meg.

(2) Az (1) bekezdés b) pontja alkalmazásában a csökkentés mértéke nem haladhatja meg a fizetési kötelezettség 60 %-át.

4.§ A pénzbeli támogatást a kérelmező lakcímére vagy a lakossági bankszámlájára utalással kell folyósítani.

5.§ A rendeletben szabályozott hatósági ügyekben az elektronikus ügyintézés kizárt.

6. § A pénzbeli és természetben nyújtott ellátások – kivéve az öregségi nyugdíj legkisebb összegének 320 %-át meghaladó összegben megállapított települési támogatás és a kamatmentes kölcsönként megállapított települési támogatás– megállapításával, megszüntetésével, a jogosulatlanul és rosszhiszeműen felvett támogatás visszafizetésre kötelezéssel és a visszafizetésre kötelezés csökkentésével, elengedésével, vagy annak részletekben történő engedélyezésével kapcsolatos eljárásokban a képviselő-testület átruházza a hatáskörét a polgármesterre.

**2. Települési támogatás**

7.§ (1) Települési támogatásra jogosult az az időszakosan létfenntartási gonddal küzdő személy, akinek családjában az egy főre jutó jövedelem nem haladja meg az öregségi nyugdíj mindenkori legkisebb összegének 300 %-át, egyedül élő személy esetében az öregségi nyugdíj mindenkori legkisebb összegének 400 %-át.

(2) Települési támogatásra jogosult az (1) bekezdésben meghatározott jövedelemtől függetlenül, aki

a) foglalkoztatáshelyettesítő támogatásban részesül

b) szociális segélyre jogosult.

c) közfogalkoztatásban vesz részt, vagy a kérelem benyújtását megelőző egy évben legalább 3 hónapig közfoglalkoztatásban vett részt

(3)\* A települési támogatás összege alkalmanként nem lehet kevesebb az

öregségi nyugdíj mindenkori legkisebb összegének 10 %-ánál és nem lehet

több 240.000 Ft-nál.

(4) Települési támogatást ugyanazon családban élők részére évente legfeljebb két alkalommal lehet megállapítani.

8.§ (1) Települési támogatás kamatmentes kölcsön (a továbbiakban: kamatmentes kölcsön) formájában nyújtható annak a személynek, akinek a családjában az egy főre jutó jövedelem:

a) meghaladja az öregségi nyugdíj mindenkori legkisebb összegének 250 %-át, egyedül élő személy esetében az öregségi nyugdíj mindenkori legkisebb összegének 300 %-át, és

b) nem éri el az öregségi nyugdíj mindenkori legkisebb összegének 350 %-át, egyedül élő személy esetében az öregségi nyugdíj mindenkori legkisebb összegének 500 %-át,

feltéve, hogy a családban létfenntartást veszélyeztető rendkívüli élethelyzet vagy a lakhatást lehetetlenné tevő élethelyzet áll fenn.

(2) Az (1) bekezdés alkalmazásában rendkívüli élethelyzetnek minősül:

a) a tartós betegség vagy rokkantság miatt bekövetkező jövedelem kiesés vagy egyszeri kiadás,

b) az elemi kárból, balesetből vagy sérelmére elkövetett bűncselekményből, szabálysértésből keletkezett anyagi kár,

c) a legalább három havi közüzemi díjhátralék, lakbérhátralék,

d) a pénzbeli ellátás kifizetése a jogosultság megállapításának elhúzódása miatt késik.

(3) A kamatmentes kölcsön összege a 40 000 Ft-ot abban az esetben haladhatja meg, ha a kérelmező letiltással nem terhelt rendszeres jövedelemmel rendelkezik.

(4) A kamatmentes kölcsön formájában megállapított települési támogatás összege nem haladhatja meg a 300 000 Ft-ot.

(5) A kamatmentes kölcsönt havi egyenlő részletekben kell visszafizetni, a visszafizetés időtartama a 36 hónapot nem haladhatja meg.

(6) A törlesztést legkésőbb a folyósítás hónapját követő harmadik hónaptól kell megkezdeni.

(7) Kérelemre a törlesztés kezdő időpontja, a törlesztés futamideje, a törlesztőrészlet összegszerűsége módosítható abban az esetben, ha a jogosult életkörülményei, így különösen egészségi állapota, munkavégzési képessége, jövedelemi- vagyoni helyzete, családi állapota olyan módon kedvezőtlenül változik, hogy a kamatmentes kölcsön visszafizetésének időtartama, mértéke maga vagy a vele közös háztartásban élő közeli hozzátartozóinak létfenntartását, egészségi állapotának fenntartását, gyógykezelését veszélyeztetné.

(8) Ha a kamatmentes kölcsönben részesülő határidőre visszafizetési kötelezettségének felszólítás ellenére sem tesz eleget, úgy a hátralék egy összegben esedékessé válik.

(9) Kérelemre a kamatmentes kölcsön visszafizetése alól mentesül a jogosult, ha az ő vagy vele közös háztartásban élő közeli hozzátartozója egészségi állapotának változása életveszéllyel fenyeget, vagy fenyegetett, elemi csapás, más vis maior helyzet miatt létfenntartása vagy lakhatása ellehetelenült.

(10) A kamatmentes kölcsön visszafizetésének időtartama alatt a kölcsönben részesülő vagy a háztartás bármely tagja részére újabb települési támogatás kamatmentes kölcsön formájában nem állapítható meg.

(11) A (7) és (9) bekezdésben meghatározott feltételek fennállását a kérelmezőnek igazolnia kell.

9.§ (1) Ha temetésre kötelezett tótvázsonyi lakóhellyel rendelkező hozzátartozó családjában az egy főre eső jövedelem nem haladja meg az öregségi nyugdíjminimum 300 %-át, akkor a temetés költségeihez 70.000 Ft települési támogatásra jogosult.

(2) Ha temetésre kötelezett tótvázsonyi lakóhellyel rendelkező hozzátartozó családjában az egy főre eső jövedelem nem haladja meg az öregségi nyugdíjminimum 400 %-át, akkor a temetés költségeihez 50.000 Ft települési támogatásra jogosult.

(3) Az a temetésre kötelezett tótvázsonyi lakóhellyel rendelkező hozzátartozó, akinek (1) és (2) bekezdésben foglaltak alapján települési támogatásra nem állapítható meg, jövedelmétől függetlenül 30.000 Ft települési támogatásra jogosult.

(4) A haláleset bekövetkeztére tekintettel igényelt települési támogatást a halálesetet követő hatvan napon belül kell benyújtani. A kérelemhez csatolni kell a temetés költségeiről szóló számlát és halotti anyakönyvi kivonatot

10. § (1) Az önkormányzat rendszeres települési támogatásként lakásfenntartási támogatást nyújt a szociálisan rászoruló háztartások részére a háztartás tagjai által lakott lakás fenntartásával kapcsolatos rendszeres kiadások viseléséhez (villanyáram, vízfogyasztás, csatornahasználat).

(2) A lakásfenntartási támogatást elsősorban természetbeni szociális ellátás formájában, és a lakásfenntartással összefüggő azon rendszeres kiadásokhoz kell nyújtani, amelyek megfizetésének elmaradása a kérelmező lakhatását a legnagyobb mértékben veszélyezteti.

(3) Lakásfenntartási támogatásra jogosult az a személy, akinek háztartásában az egy főre jutó havi jövedelem nem haladja meg az öregségi nyugdíj mindenkori legkisebb összegének 250%-át, és a háztartás tagjai egyikének sincs vagyona. A lakásfenntartási támogatás havi összege, ha az egy főre jutó havi jövedelem

1. nem haladja meg az öregségi nyugdíj legkisebb összegének 200%-át, 7.500,- Ft,
2. nem haladja meg az öregségi nyugdíj legkisebb összegének 250%-át, 6.000,- Ft,

(4) A lakásfenntartási támogatásra való jogosultság megszűnik, ha:

1. a lakásfenntartási támogatásban részesülő személy lakcíme a támogatás folyósításának időtartama alatt megváltozik,
2. a jogosult meghal.

(5) A változás, illetve a haláleset hónapjára járó lakásfenntartási támogatást az önkormányzat még teljes összegben folyósítja, de a támogatás további folyósítása megszüntetésre kerül.

(6) A lakásfenntartási támogatás ugyanazon lakásra csak egy jogosultnak állapítható meg, függetlenül a lakásban élő személyek és háztartások számától.

(7) A rendszeres települési támogatásként nyújtott lakásfenntartási támogatást egy évre kell megállapítani.

**3. Egyéb szociális ellátások**

11.§ (1) Beiskolázási segélyre jogosult az, aki a nappali oktatás munkarendje szerint tanulmányokat folytat vagy hallgatói jogviszonyban áll, feltéve hogy az őt gondozó családban az egy főre jutó jövedelem nem haladja meg:

a) az egy gyermeket nevelő család esetében az öregségi nyugdíj mindenkori legkisebb összegének 250 %-át,

b) a két gyermeket nevelő család esetében az öregségi nyugdíj mindenkori legkisebb összegének 210 %-át,

c) a három gyermeket nevelő család esetében a az öregségi nyugdíj mindenkori legkisebb összegének 180 %-át,

d) a négy vagy több gyermeket nevelő családok esetében az öregségi nyugdíj mindenkori legkisebb összegének 150 %-át.

(2) A beiskolázási segély összege:

a) az alapfokú oktatásban fennálló tanulói jogviszony esetében 8000 Ft,

b) a középfokú oktatásban fennálló tanulói jogviszony esetében 10000 Ft,

c) a felsőfokú oktatásban fennálló hallgatói jogviszony esetében 20 000 Ft.

(3) A beiskolázási segély iránti kérelmet a tanév kezdetét követően október 10. napjáig lehet benyújtani

12.§ (1) Továbbtanulási támogatásban részesíthető az a tótvázsonyi lakóhellyel rendelkező tanuló, aki középiskolai tanulmányait az Oktatási Minisztérium által beindított Arany János Tehetséggondozó Program keretei között folytatja, és a tanuló családjában az egy főre jutó havi jövedelem összege nem haladja meg az öregségi nyugdíj mindenkori legkisebb összegének 200 %-át.

(2) A támogatás mértéke a tanulmányok folytatásának idejére tanévenként 10 hónapon keresztül 3.000,- Ft/hó.

13.§ (1) Rendszeres települési támogatásként ápolási díjra jogosult az a személy, akinek családjában az egy főre jutó jövedelem nem haladja meg az öregségi nyugdíj mindenkori legkisebb összegének 150 %-át, egyedülálló személy esetében a 200 %-át.

(2) Az ápolási díj havi összege az éves központi költségvetési törvényben meghatározott alapösszeg 80 %-a.

(3) Az ápolást végző személy az ápolási kötelezettségét akkor nem teljesíti, ha:

1. az ápolt személy alapvető gondozási, ápolási igényének kielégítéséről,

b) az ápolt személyes higiénés feltételeinek biztosításáról

nem gondoskodik.

(4) A (3) bekezdésben meghatározott feltételek teljesülésének ellenőrzésére környezettanulmány készítésével - felkérésre - a házi segítségnyújtást biztosító intézmény is jogosult.

(5) Meg kell szüntetni az ápolási díjra való jogosultságot, ha a felülvizsgálat során az ápoló nem működik együtt az eljáró hatósággal.

(6) Az ápolási díjra a szociális igazgatásról és szociális ellátásokról szóló 1993. évi III. törvény rendelkezéseit kell alkalmazni.

(7) A rendszeres települési támogatásként nyújtott ápolási díjat egy évre kell megállapítani.

14.§ (1) Méltányossági jogcímen közgyógyellátásra jogosult az a személy, akinek:

1. családjában az egy főre jutó havi jövedelem nem éri el az öregségi nyugdíj mindenkori legkisebb összegének 150 %-át, egyedül élő esetén a 200 %-át, és
2. a havi rendszeres gyógyító ellátásának költsége meghaladja az öregségi nyugdíj mindenkori legkisebb összegének 25 %-át.

(2) A közgyógyellátásra a szociális igazgatásról és szociális ellátásokról szóló 1993. évi III. törvény rendelkezéseit kell alkalmazni.

15.§ (1) A köztemetés költségének megtérítési kötelezettsége alól kérelemre az eltemettetésre köteles személyt mentesíteni kell:

a) részben, ha

aa) egyedül élő és havi jövedelme az öregségi nyugdíj mindenkori legkisebb összegének 200 %-át nem haladja meg, vagy

ab) családjában az egy főre jutó havi jövedelem az öregségi nyugdíj mindenkori legkisebb összegének 150 %-át nem haladja meg,

b) egészében, ha

ba) egyedül élő és havi jövedelme az öregségi nyugdíj mindenkori legkisebb összegének 150 %-át nem haladja meg, vagy

1. családjában az egy főre jutó havi jövedelem az öregségi nyugdíj mindenkori legkisebb összegét nem haladja meg.

(2) A köztemetés költségének megtérítési kötelezettségével kapcsolatos valamennyi eljárásban a képviselő-testület dönt.

**4. Személyes gondoskodást nyújtó szociális alapszolgáltatások és szakellátások**

16.§ (1) Tótvázsony Község Önkormányzata saját fenntartásában tanyagondnoki szolgálatot működtet Kövesgyűrpuszta - egyéb belterületi – településrész lakossága számára.

(2) A tanyagondnoki szolgáltatás a szakmai programba foglalt szolgáltatási elemeket biztosítja.

(3) A tanyagondnoki szolgáltatás iránti kérelmet Tótvázsony Község Önkormányzatának Polgármesteréhez kell benyújtani.

17. § (1) Tótvázsony Község Önkormányzata a szociális igazgatásról és szociális ellátásokról szóló 1993. évi III. törvény 86. §-ában foglalt kötelező és egyéb önként vállalt feladatait társulások útján a (2)-(3) bekezdésben felsorolt intézményekben biztosítja.

(2) Veszprémi Kistérség Többcélú Társulása fenntartásában működő Egyesített Szociális Intézmény keretében:

1. a szociális étkeztetést,
2. a házi segítségnyújtást és
3. az időskorú személyek tartós elhelyezését.

(3) A Családsegítő Szolgálat útján biztosítja a családsegítő szolgáltatást.

18. § A 17. §- ban meghatározott szociális alapszolgáltatásokat és szakellátást biztosító intézmények nevét, címét és elérhetőségét az 1. melléklet tartalmazza.

19.§ A 17. § (2) bekezdésben nevesített szolgáltatások és ellátások igénybe vételének módjáról és a fizetendő térítési díj összegéről a Veszprémi Kistérség Többcélú Társulása Társulási Megállapodásában kijelölt önkormányzat alkot rendeletet.

**5. A személyes gondoskodást nyújtó gyermekjóléti alapellátások**

20.§ (1) Tótvázsony Község Önkormányzata a gyermekek védelméről és a gyámügyi igazgatásról szóló 1997. évi XXXI. törvény 94. §-ban foglalt kötelező és egyéb önként vállalt feladatait társulás útján a (2)-(3) bekezdésben nevesített intézményekben biztosítja.

(2) A Családsegítő Szolgálat keretében:

1. a gyermekjóléti szolgáltatást,
2. a gyermekjóléti központ speciális szolgáltatásait és
3. a gyermekek átmeneti ellátását.

(3) Tótvázsony Hajnal Óvoda és Bölcsőde intézmény keretében a gyermekek napközbeni ellátását biztosító bölcsődei ellátást.

21.§ A személyes gondoskodást nyújtó 20. § (1) bekezdésében felsorolt gyermekjóléti alapellátásokat biztosító intézmény nevét, címét és elérhetőségét az 1. melléklet tartalmazza.

22.§ A 20. § (2) bekezdésében meghatározott gyermekjóléti alapellátások igénybe vételének módjáról és a fizetendő térítési díj összegéről Családsegítő és Gyermekjóléti Alapszolgáltatási Intézményfenntartó Társulás Társulási Megállapodásában kijelölt önkormányzat alkot rendeletet.

23.§ A 20. § (3) bekezdésében meghatározott gyermekek napközbeni ellátását nyújtó bölcsődei ellátás igénybe vételének módját és fizetendő térítési díj összegét Tótvázsony Hajnal Óvoda és Bölcsőde intézmény Társulás Társulási Megállapodásában kijelölt önkormányzat alkot rendeletet.

**6. Záró rendelkezések**

24.§ (1) A rendelet a kihirdetést követő napon lép hatályba.

### (2) Hatályát veszti Tótvázsony Község Önkormányzat Képviselő-testületének a pénzbeli és természetben nyújtott szociális ellátásokról, valamint a személyes gondoskodást nyújtó gyermekjóléti és szociális ellátásokról szóló 1/2018. (II.1.) önkormányzati rendelete.

Tótvázsony, 2018. 07. 23.

**Sipos Ferenc Bárány Péter**

polgármester jegyző

**Záradék:**

A rendeletet 2018. 07. 24. napjával kihirdetem.

**Bárány Péter**

jegyző

\*Módosította a 2/2019.(III.14.) rendelet a 7.§ (3) bekezdést

**1. melléklet a pénzbeli és természetben nyújtott szociális ellátásokról, valamint a személyes gondoskodást nyújtó gyermekjóléti és szociális ellátásokról szóló 9/2018. (VII. 24.) önkormányzati rendelethez**

**Tótvázsony Község ÖNKORMÁNYZATA ÁLTAL BIZTOSÍTOTT SZOCIÁLIS ÉS GYERMEKJÓLÉTI ELLÁTÁSOK TÁRSULÁSOK ÚTJÁN**

1./ VESZPRÉMI KISTÉRSÉG TÖBBCÉLÚ TÁRSULÁSA:

VKTT EGYESÍTETT SZOCIÁLIS INTÉZMÉNYE

I. Szociális alapszolgáltatások

Kistérségi Gondozási Központ

8200 Veszprém, Völgyikút u. 2.

88/327-004

*szolgáltatások:* étkeztetés, házi segítségnyújtás,

II. Szakosított ellátás

Ápolást, gondozást nyújtó intézmény, idősek otthona

I. sz. Idősek Otthona

8200 Veszprém, Török I. u. 10.

88/400-593

II. sz. Idősek Otthona

8200 Veszprém, Völgyikút u. 2.

88/404-773

2./ Családsegítő és Gyermekjóléti Alapszolgáltatási Intézményfenntartó Társulás:

CSALÁDSEGÍTŐ SZOLGÁLAT, GYERMEKJÓLÉTI KÖZPONT ÉS CSALÁDOK ÁTMENETI OTTHONA

I. Szociális alapszolgátatások

Családsegítő szolgálat

8200 Veszprém, Mikszáth Kálmán u. 13.

88/402-520

II. Gyermekjóléti alapellátás

Gyermekjóléti központ

8200 Veszprém, Mikszáth Kálmán u. 13.

88/402-520

Gyermekek átmeneti gondozása

Családok átmeneti otthona

8200 Veszprém, Pápai u. 37.

88/561-115

3./ Tótvázsony és Hidegkút Önkormányzatok Óvodája és Bölcsődéje Társulás:

Tótvázsony Hajnal Óvoda és Bölcsőde intézmény

Gyermekjóléti alapellátás

Bölcsőde

8246 Tótvázsony, Hajnal u. 1.

88/506-750